Document ID: 32007D0016

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
σχετικά με τη θέσπιση μεταβατικών μέτρων για το ενδοκοινοτικό εμπόριο σπέρματος, ωαρίων και εμβρύων βοοειδών, χοιροειδών, αιγοπροβάτων και ιπποειδών που λαμβάνονται στη Βουλγαρία και τη Ρουμανία
[κοινοποιηθείσα υπό τον αριθμό Ε(2006) 6823]
(Κείμενο που παρουσιάζει ενδιαφέρον για τον ΕΟΧ)
(2007/16/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 42,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Από την 1η Ιανουαρίου 2007 το σπέρμα, τα ωάρια και τα έμβρυα βοοειδών, χοιροειδών, αιγοπροβάτων και ιπποειδών που λαμβάνονται στη Βουλγαρία και τη Ρουμανία και προορίζονται για ενδοκοινοτικό εμπόριο πρέπει να συμμορφώνονται με την κοινοτική νομοθεσία.
(2)
Ειδικότερα, τα προϊόντα αυτά θα υπόκεινται στις απαιτήσεις υγειονομικού ελέγχου που θεσπίζονται στην οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές κατεψυγμένου σπέρματος βοοειδών (2), στην οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές από τρίτες χώρες εμβρύων κατοικίδιων βοοειδών (3), στην οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (4) και στην οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (5).
(3)
Ορισμένα από αυτά τα προϊόντα που έχουν ληφθεί στη Βουλγαρία και τη Ρουμανία πριν από την ημερομηνία προσχώρησης ενδέχεται να εξακολουθούν να είναι αποθηκευμένα μετά την προσχώρηση. Ωστόσο, τα προϊόντα αυτά μπορεί να μη συμμορφώνονται με όλες τις απαιτήσεις υγειονομικού ελέγχου των ζώων που ισχύουν για το ενδοκοινοτικό εμπόριο σύμφωνα με την κοινοτική νομοθεσία.
(4)
Με σκοπό να διευκολυνθεί η μετάβαση από το υπάρχον καθεστώς για τα προϊόντα αυτά, που έχουν ληφθεί στη Βουλγαρία και τη Ρουμανία, στο καθεστώς που ισχύει βάσει της κοινοτικής νομοθεσίας, κρίνεται σκόπιμο να καθοριστούν μεταβατικά μέτρα για το ενδοκοινοτικό εμπόριο των προϊόντων αυτών. Κατά συνέπεια, πρέπει να επιτρέπεται η είσοδος στο ενδοκοινοτικό εμπόριο του σπέρματος, των ωαρίων και των εμβρύων βοοειδών, χοιροειδών, αιγοπροβάτων και ιπποειδών που έχουν ληφθεί πριν από την προσχώρηση και σύμφωνα με τις κοινοτικές απαιτήσεις υγειονομικού ελέγχου των ζώων που ίσχυαν πριν από την 1η Ιανουαρίου 2007 για τις εξαγωγές των προϊόντων από τη χώρα προέλευσης προς την Κοινότητα.
(5)
Ταυτόχρονα, κατά τη μεταβατική περίοδο των 8 μηνών πρέπει να επιτρέπεται, μεταξύ της Βουλγαρίας και της Ρουμανίας, το εμπόριο τέτοιων προϊόντων που είχαν ληφθεί πριν από την προσχώρηση και δεν είναι σύμφωνα με την κοινοτική νομοθεσία.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση εφαρμόζεται στο σπέρμα, στα ωάρια και στα έμβρυα βοοειδών, χοιροειδών, αιγοπροβάτων και ιπποειδών που υπόκεινται στις απαιτήσεις υγειονομικού ελέγχου οι οποίες καθορίζονται στις οδηγίες 88/407/ΕΟΚ, 89/556/ΕΟΚ, 90/429/ΕΟΚ και 92/65/ΕΟΚ και έχουν ληφθεί στη Βουλγαρία και στη Ρουμανία πριν από την 1η Ιανουαρίου 2007 («τα προϊόντα»).
Άρθρο 2
Απαιτήσεις για την αποστολή των προϊόντων από τη Βουλγαρία και τη Ρουμανία σε άλλα κράτη μέλη
1. Τα προϊόντα μπορούν να αποστέλλονται από τη Βουλγαρία και τη Ρουμανία σε άλλα κράτη μέλη εφόσον πληρούν τις ακόλουθες απαιτήσεις σύμφωνα με τις οδηγίες που αναφέρονται στο άρθρο 1:
α)
ελήφθησαν σε κέντρα ή ομάδες που έχουν άδεια εξαγωγής στην Κοινότητα,
β)
φέρουν τον αριθμό έγκρισης που έχει δοθεί στο κέντρο ή στην ομάδα με σκοπό τις εξαγωγές στην Κοινότητα και
γ)
πληρούν τις κοινοτικές απαιτήσεις υγειονομικού ελέγχου των ζώων που ίσχυαν πριν από την 1η Ιανουαρίου 2007 για τις εξαγωγές των προϊόντων από τη χώρα προέλευσης προς την Κοινότητα.
2. Το πιστοποιητικό υγειονομικού ελέγχου των ζώων που συνοδεύει τις αποστολές των προϊόντων φέρει την ακόλουθη πρόσθετη πιστοποίηση, υπογεγραμμένη από τον επίσημο κτηνίατρο:
«Σπέρμα (6), ωάρια (6) ή έμβρυα (6) βοοειδών (6), χοιροειδών (6), αιγοπροβάτων (6) ή ιπποειδών (6) που πληρούν τις απαιτήσεις του άρθρου 2 της απόφασης 2007/16/ΕΚ της Επιτροπής και ελήφθησαν πριν από την 1η Ιανουαρίου 2007.
Άρθρο 3
Απαιτήσεις για την αποστολή των προϊόντων μεταξύ της Βουλγαρίας και της Ρουμανίας
1. Τα προϊόντα μπορούν να αποστέλλονται μεταξύ της Βουλγαρίας και της Ρουμανίας μόνον εφόσον:
α)
το κράτος μέλος προορισμού επιτρέπει την αποστολή,
β)
τα προϊόντα πληρούν τις εθνικές απαιτήσεις υγειονομικού ελέγχου των ζώων που ίσχυαν στη χώρα προορισμού πριν από την 1η Ιανουαρίου 2007.
2. Το πιστοποιητικό υγειονομικού ελέγχου των ζώων που συνοδεύει τις αποστολές των προϊόντων φέρει την ακόλουθη πρόσθετη πιστοποίηση, υπογεγραμμένη από τον επίσημο κτηνίατρο:
«Σπέρμα (7), ωάρια (7) ή έμβρυα (7) βοοειδών (7), χοιροειδών (7), αιγοπροβάτων (7) ή ιπποειδών (7) που πληρούν τις απαιτήσεις του άρθρου 3 της απόφασης 2007/16/ΕΚ της Επιτροπής και ελήφθησαν πριν από την 1η Ιανουαρίου 2007.
Άρθρο 4
Συμμόρφωση
Τα κράτη μέλη λαμβάνουν τα αναγκαία μέτρα για τη συμμόρφωση με την παρούσα απόφαση και τα δημοσιεύουν. Ενημερώνουν αμέσως την Επιτροπή σχετικά.
Άρθρο 5
Εφαρμογή
Η παρούσα απόφαση εφαρμόζεται μόνον υπό την προϋπόθεση της συνθήκης προσχώρησης της Βουλγαρίας και της Ρουμανίας και από την ημερομηνία που τίθεται σε ισχύ η συνθήκη αυτή.
Εφαρμόζεται από την 1η Ιανουαρίου 2007 έως τις 31 Αυγούστου 2007.
Άρθρο 6
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 3
0
18
6